Det sker sjældent, at noget må ændres i sidste øjeblik. Men værst er det, hvis en danser kommer til skade under generalprøven. For så kan et par blive nødt til at lave koreografien om, uden at der er tid til at prøve dansen igen på gulvet.
Dermed kan tv-instruktøren, fotograferne og billedmixeren ikke nå at se, hvor ændringen er – og det betyder, at de må holde ekstra øje under live-udsendelsen – og bare producere uden at tænke, når ændringen kommer.
Derudover kan danserne også komme til at lave fejl på live-tv – eksempelvis kan de gå den forkerte vej, og så er produktionen nødt til at improvisere.
I de tilfælde er det tv-instruktøren, der dirigerer alle kameraerne og har al kontakt til alle.